b"\n_START_ARTICLE_\nOracle aleatori\n_START_PARAGRAPH_\nEn criptografia, un oracle aleatori \xc3\xa9s un oracle (una caixa negra te\xc3\xb2rica) que respon a cada petici\xc3\xb3 diferent amb una resposta (veritablement) aleat\xc3\xb2ria escollida uniformement d'entre el seu domini de sortida. Expressat d'altra manera, un oracle aleatori \xc3\xa9s una funci\xc3\xb3 matem\xc3\xa0tica que assigna una sortida aleat\xc3\xb2ria del seu domini a cada entrada possible._NEWLINE_Els oracles aleatoris s\xc3\xb3n una abstracci\xc3\xb3 matem\xc3\xa0tica utilitzada en demostracions criptogr\xc3\xa0fiques; s'acostumen a utilitzar quan no es coneix cap funci\xc3\xb3 implementable que satisfaci les propietats requerides per a la demostraci\xc3\xb3. Un sistema que sigui demostrat segur utilitzant una demostraci\xc3\xb3 d'aquest tipus es descriu com a segur en el model d'oracle aleatori (en contraposici\xc3\xb3 amb la descripci\xc3\xb3 de segur en el model est\xc3\xa0ndard). A la pr\xc3\xa0ctica, els oracles aleatoris s'acostumen a utilitzar per a modelar funcions resum criptogr\xc3\xa0fiques en esquemes que requereixin assumpcions fortes de l'aleatorietat de la seva sortida. En aquest tipus de demostracions sovint es demostra que un sistema o protocol \xc3\xa9s segur mostrant que, per tal de trencar-lo, l'atacant necessita un comportament impossible per part de l'oracle, o que li cal solucionar algun problema matem\xc3\xa0tic que es creu que \xc3\xa9s dif\xc3\xadcil. No totes les funcions de resum criptogr\xc3\xa0fiques requereixen oracles aleatoris: per a esquemes que nom\xc3\xa9s demanen propietats per a les quals es disposa de definicions al model est\xc3\xa0ndard (com per exemple resist\xc3\xa8ncia a les col\xc2\xb7lisions) sovint l'oracle no \xc3\xa9s necessari."